Maite Perurena Zubitur

Maite Perurena Zubitur (Leitza, Nafarroa Garaia, 1982) txalekogilea da, txalekoak diseinatzen ditu. Txalekoa sinboloa da Maiteren etxean, lanaren eta familiaren sinboloa.

 Bizitza 
Aita Iñaki Perurena Garciarena harri-jasotzailea, aktorea eta harakin leitzarra da eta ama Maite Zubitur Goñi mutrikuarra jaiotzez eta Deban bizi izan zen. Iñaki Perurena harriak jasotzen hasi zenean, Maria Angeles Zubiaurrek josten zizkion txalekoak. Gero Maite Zubitur amari beharrak senar eta seme Inaxio (1984) harri-jasotzaileentzat kirol txalekoak egin eta konpontzea tokatu zitzaion. Maitek txikitatik ikusi du ama etxekoen txalekoak konpontzen. Bi neba ditu, Inaxio harri-jasotzaileaz gain, Xabier Perurena (1987) aktorea. Amaren aldeko aitona Lontxo eta amona Petrita, harriak eta hariak ziren, aitona hargina baitzen eta, amona, jostuna.

2020ko martxoan hasi zen Donostiako Asun Dominguez akademian josten ikasten. Hiru ordutan aritu ostean, COVID-19 pandemia zela eta, itxialdia izan zen eta bere kontura jarraitu behar zian zuen.

 Lan ibilbidea 
Banketxe batean lan egin zuen. Lan hori utzi eta aitari baserrian laguntzen hasi zen zein Peru Harri museoan bisitak egiten. Maitena alaba izan zuenean, konturatu zen aita erabat kanpoan eta hiru seme-alaba hazi zituen. Txalekogile bihurtze horretan izugarrizko pisua izan du amatasunak, amaren lana bistaratzeak.  

Maite Perurena Zubiturrek amaren aldeko familiaren josteko tradizioa jarraitu eta kirol-txaleko pertsonalizatuak egiten hasi zen artisau-eran, harri-jasotzaileenetan inspiratutakoak. Harri-jasotzaileen behar-beharrezko jantzi horiek diseinu tradizionala errespetatzen dute, eta ehun berriak, osagarriak eta beste hobekuntza batzuk erabili ditu Maitek, erosotasuna, funtzionaltasuna eta irudi berriagoa emateko. Gero kaleko txalekoak ere bai, 301 K —301 kg jaso zitueneko— markakoak. Hiru urteren buruan, Leitzako plazan bertan dira 301K txalekoak, Harri-hari Tokin. Bertan josten ditu Maite Perurenak bere txalekoak eta kalerako arropa ere, 301K markakoa. Enpresak aitaren eta amaren tradizioak batzen ditu, ama baitzen aitaren txalekoak egiten zituena eta harri horiek altxatzen lagundu ziona. «Aitaren harriak eta amaren hariak.»Historikoki txalekoak zuriak ziren. 80. hamarkadan aldatu ziren, egun ezagutzen ditugun ilun eta babes handiagokoak erabiltzen hasi ziren. Maitek materialak eta ehunak ikertzen, heltzeko probak egiten eta hainbat prototipo egiten hilabeteak eman ondoren, 301 K kirol-txalekoak kaleratu zituen. Horiek txaleko tradizionalen jatorrizko diseinua errespetatzen dute, eta ehun, hornidura eta hobekuntza berritzaileak dituzte, erosotasun eta funtzionaltasun handiagoa ematen dutenak, irudi egunerokotuagoa eta berrituagoa izateaz gain.

Kirol txalekoak eskuz eginda daude eta kirolari bakoitzaren neurrira, gustuetara eta beharretara pertsonalizatzen dira. Marka ikusarazteko asmoz kamiseta eta jertse bilduma ere atera zuen. Poltsak ere egiteko asmoa du.

2023an munduko gizonik indartsuenak, palmares bikaineko Martíns Licis kaliforniarra, ‘Strongman’, Maite Perurena Zubiturren txalekoekin estreinatu zen harrijasotzaile gisa Abadiñoko (Bizkaia) jaialdian. thumb|200px|Patricia Martín Playá, 2025eko Euskal Herriko harri-jasotzaile txapelduna, Maite Perurena Zubiturren 301K txaleko pertsonalizatuarekin
Besteak beste, Bilbon bizi den Patricia Martín Playá galiziar zirujau eta 2025eko Euskal Herriko harri-jasotzaile txapeldunak erabiltzen ditu Perurenak jositako txaleko pertsonalizatuak.

 Nolako harria, halako txalekoa 
Harri-jasotzailearen txalekoak hiru ezaugarri nagusi ditu. Batetik, betegarriz egindako jantziak dira, babesa eman behar dute eta. Bigarrenik, lepoak moko forma behar du, mugikortasuna emateko. Mokoaren luzera desberdina izaten da harri baterako edo besterako. Bola denean, itxixeagoa nahikoa da, baina kubikoa denean, zabalagoa behar du, mugikortasun handiagoa izan behar du eta. Hirugarren ezaugarria, albokoak estutu eta zabaltzeko modukoak behar ditu, malgutasuna eta mugikortasuna emateko. Plazan ondo ikusten da. Harri kubikoa jasotzeko kirolariek izugarri laxatzen dute txalekoa eta zilindrikorako pixka bat estutu. Koadrorako, berriz, oso estu jartzen dute, batere ez mugitzeko. Aukera hori ematen du alboak sokarekin irekiak izateak. Pentatloi probetarako, ostera, atzean kremallera dute arin batean kendu ahal izateko.

Maite Perurenaren hitzetan, «Txalekoaren funtzio bakarra ez da babestea. Harria jasotzeko erreminta bezala irudikatu behar da, indar gutxiagorekin pisu gehiago jaso ahal izateko. Erreminta eraginkorra da txalekoa. Indarrik ez du ematen, baina jasoaldiaren eraginkortasunean lagundu egiten du. Kirol praktikaren parte garrantzitsua da».

 Erreferentziak 

 Kanpo estekak 

Kategoria:Leitzarrak
Kategoria:Diseinatzaileak
Kategoria:Emakume diseinatzaileak
Kategoria:Txalekogileak